Griekwastad: Vingerafdruk ŉ raaiselŉ Enkele vingerafdruk wat op ŉ koeldrankglas op die Griekwastad-moordtoneel gevind is bly ŉ raaisel vir die polisie. “Ons weet nie aan wie die vingerafdruk behoort nie?” het Sharon Erasmus, een van die minderjarige seun se regsverteenwoordigers, aan konst. Motlalekgomo Mohitlhi gevra. Mohitlhi het geantwoord: “Dit is korrek.” Die glas het naby die plaashuis se agterdeur gelê. Erasmus het voorgehou dat Mohitlhi verskeie vingerafdrukke van die ondersoekbeampte ontvang het om dit te toets met die vingerafdruk wat op die koeldrankglas gevind is. “Dit is moontlik dat ŉ ongeïdentifiseerde persoon op die toneel was waarvan ons nog nie weet nie,” het Erasmus gesê. Mohitlhi het dit bevestig. Mohitlhi het vroeër in die Noord-Kaapse hooggeregshof getuig dat hy residu-toetse op die seun gedoen het by die polisiestasie. Mohitlhi het ook die eerste video-opname van die moordtoneel gemaak. Die saak duur vandag voort. ŉ 16-jarige seun word aangekla van die moorde op Deon Steenkamp, sy vrou Christelle en hul dogter Marthella wat op 6 April verlede jaar op hul plaas Naauwhoek buite Griekwastad vermoor is.